Diari Oficial de la Generalitat Valenciana


Sumari del DOGV 2924, del 06-02-1997 (1997/832521)

DECRET 15/1997, de 28 de gener, del Govern Valencià, pel qual es delimita l'entorn de protecció de la casa assenyalada amb el número 15 del carrer de Gravina (coneguda com Palau del Comte de Lumiares) de la ciutat d'Alacant.
--------------------------------------------------------------------------------------------------------------------------------------------------------------------------------------------------------------------------------

Permalink ELI

**https://dogv.gva.es/va/eli/es-vc/d/1997/01/28/15/dof/vci/html**

### Dades del document

Número de DOGV
:   2924

Data del DOGV
:   06-02-1997

Secció del DOGV
:   ALTRES DISPOSICIONS

Número del document
:   1997/832521


Data del document
:   28-01-1997

Organisme emissor
:   Conselleria de Cultura, Educació i Ciència

Tipus de document
:   Decret

DECRET 15/1997, de 28 de gener, del Govern Valencià, pel qual es delimita l'entorn de protecció de la casa assenyalada amb el número 15 del carrer de Gravina (coneguda com Palau del Comte de Lumiares) de la ciutat d'Alacant.  
Mitjançant l'Ordre de 13 d'octubre de 1975 (BOE de 18 de novembre) es va declarar monument local d'interès historicoartístic la casa assenyalada amb el número 15 del carrer Gravina (coneguda com Palau del Comte de Lumiares) de la ciutat d'Alacant.  
La disposició addicional primera de la Llei 16/1985, de 25 de juny, del Patrimoni Històric Espanyol, disposa que els béns que amb anterioritat a la llei hagen sigut declarats historicoartístics passaran a tenir la consideració de Béns d'Interès Cultural i quedaran sotmesos al règim jurídic que estableix la citada llei per a aquests béns.  
L'article 11.2 d'aquesta llei assenyala l'obligatorietat que figure en l'expedient de declaració de Béns d'Interès Cultural la delimitació de l'entorn afectat.  
En conseqüència, a fi d'adaptar-se a la normativa establerta per la Llei 16/1985, de 25 de juny, la Direcció General de Patrimoni Artístic de la Conselleria de Cultura, mitjançant Resolució de 15 de març de 1994, va acordar incoar l'expedient de delimitació de l'entorn de protecció de la casa assenyalada amb el número 15 del carrer de Gravina (coneguda com Palau del Comte de Lumiares) de la ciutat d'Alacant.  
El Tribunal Constitucional, en la sentència 17/1991, de 31 de gener, estableix que correspon a les comunitats autònomes, si tenen assumides estatutàriament les competències, emetre la declaració formal de Bé d'Interès Cultural.  
El Decret 181/1991, de 15 d'octubre, del Govern Valencià, estableix que l'òrgan competent per a la resolució d'expedients en matèria de Béns d'Interès Cultural, en l'àmbit competencial de la Generalitat Valenciana, és el Govern Valencià, a proposta de la consellera de Cultura, Educació i Ciència. De conformitat amb aquest decret, la consellera de Cultura, Educació i Ciència ha proposat delimitar l'entorn de protecció de la casa assenyalada amb el número 15 del carrer de Gravina (coneguda com Palau del Comte de Lumiares) de la ciutat d'Alacant, i a aquest efecte ha fet constar que s'han realitzat els tràmits preceptius en la incoació i instrucció de l'expedient, acompanyat d'un extracte en què consten les dades necessàries.  
En virtut del que s'ha exposat, vist l'article 31.5 de l'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i d'acord amb allò que estableixen la disposició transitòria sisena en relació amb els articles 11.2., 14 i 15 de la Llei 16/1985, de 25 de juny, del Patrimoni Històric Espanyol, i el Reial Decret 111/1986, de 10 de gener, de desenvolupament parcial d'aquesta, modificat pel Reial Decret 64/1994, de 21 de gener, a proposta de la consellera de Cultura, Educació i Ciència, i amb la deliberació prèvia del Govern Valencià, en la reunió del dia 28 de gener de 1997,   
Decrete:  
Article únic  
Es delimita l'entorn de protecció de la casa assenyalada amb el número 15 del carrer de Gravina (coneguda com Palau del Comte de Lumiares) de la ciutat d'Alacant, definit en els annexos que formen part d'aquest decret.  
Disposició final  
Aquest decret es publicarà en el Boletín Oficial del Estado i entrarà en vigor l'endemà de la seua publicació en el Diari Oficial de la Generalitat Valenciana.  
València, 28 de gener de 1997  
El president de la Generalitat Valenciana  
EDUARDO ZAPLANA HERNÁNDEZ-SORO  
La consellera de cultura, Educació i Ciència  
MARCELA MIRÓ PÉREZ  
Annex I  
Motivació de la delimitació proposada  
El criteri general seguit per a la delimitació de l'entorn de protecció de la casa assenyalada amb el número 15 del carrer de Gravina (coneguda com Palau del Comte de Lumiares), de la ciutat d'Alacant, consisteix a incloure dins de la seua àrea els elements urbans següents:  
- Parcel·les que limiten directament amb la que ocupa el BIC, en què qualsevol intervenció que es realitze puga afectar-lo tant visualment com físicament.  
- Parcel·les que recauen al mateix espai visual que el BIC i que constitueixen el seu entorn visual i ambiental immediat i en què qualsevol intervenció que es realitze puga suposar una alteració de les condicions de percepció d'aquest o del caràcter de l'espai urbà.  
- Espais públics en contacte directe amb el BIC i les parcel·les enumerades anteriorment i que constitueixen part del seu ambient urbà immediat.  
- Edificacions o qualsevol element del paisatge urbà que, encara no tenint una situació d'immediatesa amb el BIC, afecten de forma fonamental la percepció d'aquest.  
Annex II  
Àrea de protecció  
A) Descripció literal de la delimitació.  
Origen. Punt A, en la intersecció dels eixos dels carrers de Bendicho i Gravina.  
Sentit. Sentit horari.  
Línia delimitadora. Des de l'origen, la línia segueix l'eix del carrer de Bendicho fins l'encontre amb l'eix del carrer de Jorge Juan. Segueix per l'eix d'aquest carrer en sentit est fins la prolongació de la mitgera nord-est de la casa número 14 del carrer de Jorge Juan, gira ortogonalment i s'introdueix en l'illa per les divisòries de les propietats amb façana al carrer Niàgara fins arribar al carrer de Gravina, es prolonga fins l'eix i des d'ací discorre pel mateix sentit sud-oest fins el punt d'origen A.


Còpia Permalink ELI